Obivanas Kenobis filme „Žvaigždžių karai: epizodas IV – nauja viltis"
**Obivanas Kenobis** (angl. *Obi-Wan Kenobi*) – išgalvoto „Žvaigždžių karų" pasaulio veikėjas, džedajus.

Originaliojoje trilogijoje Obivanas Kenobis (vaidina Alec Guinness) – antraeilis veikėjas. Vėlesnėje priešistorės trilogijoje vaizduojamas jaunesnis Obivanas Kenobis (vaidina Ewan McGregor), čia jis vienas iš dviejų protagonistų (greta Anakino Skaivokerio).

Originaliojoje trilogijoje veikėjas pristatomas kaip Benas Kenobis – taip jis pasivadino, slėpdamasis nuo Imperijos. Obivanas Kenobis gyvena Tatuino planetoje, kur padeda Lukui Skaivokeriui, supažindindamas jį su džedajų keliais. Obivanas Kenobis dvikovoje su Dartu Veideriu pasiaukoja ir tampa Jėgos dvasia. Tokiu pavidalu jis padeda Lukui kovoti su Galaktikos Imperija. Filme „Žvaigždžių karai: epizodas V – imperija kontratakuoja" vaizduojama, kaip sniege gulinčiam Lukui Obivano dvasia pataria toliau lavintis padedamam Jodos.

Priešistorės trilogijoje, kurios veiksmas vyksta dviem dešimtmečiais anksčiau, iš pradžių Obivanas yra džedajų mokytojo Kvai-Gon Džino padavanas (mokinys), o vėliau – Luko tėvo Anakino, kuris pasiduoda tamsiajai Jėgos pusei ir tampa Dartu Veideriu, mentorius ir draugas. Veikėjo balsas trumpai girdimas tęsinio trilogijoje: Obivanas kalba trilogijos protagonistei Rėjai. Be to, Obivanas Kenobis pagrindinis miniserialo Obivanas Kenobis veikėjas (vaidina Ewan McGregor).

Veikėjo ištakos
---------------

Veikėją iš dalies įkvėpė generolas Rokurota Makabė, Akiros Kurosavos filmo „Paslėpta tvirtovė" veikėjas (jį vaidino Toširas Mifunė, kurį „Žvaigždžių karų" franšizės kūrėjas Džordžas Lukasas iš pradžių norėjo pasirinkti Obivano Kenobio vaidmeniui). Ankstyvame filmo „Žvaigždžių karai: epizodas IV – nauja viltis" juodraštyje Obivano Kenobio pirmasis susitikimas su Luku pasiskolintas iš knygos „Hobitas, arba Ten ir atgal", o kaip įkvėpimo šaltinis nurodomas Gendalfas. Iš pradžių Dž. Lukasas planavo, kad pirmajame filme Obivanas nemirs, tačiau nesugalvojo, ką šis galėtų veikti mūšio kulminacijoje. Tai prisimindamas, Dž. Lukasas vėliau tvirtino jautęs, kad „gerokai didesnį poveikį padarytų, didesnį pasitenkinimą suteiktų ir būtų įdomiau, jei Dartas Veideris [Obivaną] užmuštų ir jis įgytų kitą pavidalą".

Išnašos
-------

1. ↑  *Obi-Wan Kenobi*. Starwars.com. Nuoroda tikrinta 2022-07-03.
2. ↑  Douglas Brode, Leah Deyneka. Sex, Politics, and Religion in Star Wars: An Anthology. Scarecrow Press, 2012, p. 94.
3. ↑  Jody Houser. Star Wars: Age Of Republic - Heroes. Marvel Entertainment, 2019, p. 41.
4. ↑  Enk, Bryan (2013-01-14). „'Seven Samurai' star Toshiro Mifune: The would-be face of Darth Vader?". *Yahoo.com*. Suarchyvuotas originalas 2014-07-14. Nuoroda tikrinta 2015-12-24.  Nežinomas parametras `|url-status=` ignored (pagalba)
5. ↑  Taylor, Chris (2015). *How Star Wars Conquered the Universe: The Past, Present, and Future of a Multibillion Dollar Franchise*. Performing Arts. p. 96. ISBN 9780465097517. Suarchyvuotas originalas 2020-08-03. Nuoroda tikrinta 2019-01-01.  Nežinomas parametras `|url-status=` ignored (pagalba)
6. ↑  Houser, Jody; Sacks, Ethan; Guggenheim, Marc (2020). *Star Wars: Age of Republic* (anglų). New York: Marvel Entertainment. p. 69. ISBN 978-1-302-51957-5. Suarchyvuotas originalas 2020-11-05. Nuoroda tikrinta 2020-09-17.  Nežinomas parametras `|url-status=` ignored (pagalba)